text: Motorcykelgruppe fik  forskrækkelse
  25 juli 2013 kl. 04.55
  Mirakuløst kom ingen noget til, da tre-fire motorcykler ramte en bil på Tågelundvej i Egtved onsdag aften. En gruppe på 10 motorcyklister var indblandet.
  Flere fik sig en alvorlig forskrækkelse, da tre-fire motorcykler ramte en bil på Tågelundvej i Egtved.
  - Der er en gruppe på 10 motorcyklister, som er ude at køre, fortæller vagtchefen ved Sydøstjyllands Politi.
  I en kurve på Tågelundvej rammer den forreste motorcykel en modkørende bil.
  - Det får de øvrige til at undvige, og tre-fire af dem lægger sig ned, så deres motorcykler kurer ind i bilen og de selv kurer den modsatte vej, siger vagtchefen.
  Trods det dramatiske uheld kom ingen til skade.
  - Vi havde ikke brug for en eneste ambulance, fortæller vagtchefen.
  